## Odluka o dodjeli koncesija za obavljanje djelatnosti radija na širem području Grada Krapine ponuditelju Radio Hrvatsko zagorje - Krapina d.o.o.

### NN 54/2008 (14.5.2008.), Odluka o dodjeli koncesija za obavljanje djelatnosti radija na širem području Grada Krapine ponuditelju Radio Hrvatsko zagorje - Krapina d.o.o.

# AGENCIJA ZA ELEKTRONIČKE MEDIJE

**1904**

Na temelju članka 62. stavka 6. i 7. Zakona o elektroničkim medijima (»Narodne
novine« broj 122/03, 79/07 i 32/08), Vijeće je na svojoj 183. sjednici održanoj
28. travnja 2008., a temeljem provedenog Javnog natječaja za davanje koncesija
za obavljanje djelatnosti radija i/ili televizije broj 03/08 (»Narodne novine«,
broj 26/08) i provedenoga postupka utvrđivanja postojanja uvjeta za davanje
koncesije donijelo sljedeću

## ODLUKU

I. Koncesija za obavljanje djelatnosti radija na širem području Grada Krapine
(L-KR) daje se ponuditelju Radio Hrvatsko zagorje – Krapina d.o.o., MB: 1102354.
II. Vrijeme trajanja koncesije je 9 godina.
III. Godišnja naknada za koncesiju iznosi 10.400,00 kuna i plaća se u korist
državnog proračuna. Naknada se plaća u 4 jednaka obroka, pri čemu svaki obrok
dospijeva na naplatu danom isteka razdoblja za koje je naknada plaćena. Ako
Vijeće za elektroničke medije izmijeni visinu i način plaćanja naknade za
koncesiju za vrijeme trajanja ugovora o koncesiji nakladnik je dužan postupiti
sukladno takvim izmjenama.
IV. Ponuditelj je dužan u roku od 45 (četrdeset i pet) dana od dana objave
Odluke u »Narodnim novinama« uputiti Hrvatskoj agenciji za telekomunikacije
zahtjev za obavljanjem tehničkog pregleda radi utvrđivanja prostornih i
tehničkih uvjeta.
V. Sukladno članku 20. stavku 6. Pravilnika o sadržaju i postupku javnog
natječaja za davanje koncesija za obavljanje djelatnosti radija i/ili televizije
(»Narodne novine«, broj 98/07 i 105/07) Hrvatska agencija za telekomunikacije
dužna je obaviti tehnički pregled u roku od 30 dana, a ukoliko to nije u
mogućnosti, dužna je pisano obavijestiti Vijeće.
VI. Rok za sklapanje ugovora o koncesiji je 120 (sto i dvadeset) dana od dana
objave Odluke u »Narodnim novinama«. Ako nakladnik u tom roku ne sklopi ugovor o
koncesiji Vijeće će poništiti odluku o dodjeli koncesije, a nakladnik nema pravo
na naknadu štete.
VII. Ponuditelji kojima je dodijeljena koncesija za obavljanje djelatnosti
radija i/ili televizije, a koji su istu već konzumirali dužni su do sklapanja
ugovora o korištenju koncesije podmiriti sva svoja eventualna dugovanja vezana
za koncesijsku naknadu i naknadu za rad Agencije za elektroničke medije.
VIII. Odluka će se objaviti u »Narodnim novinama«.

```
Obrazloženje
```

Vijeće za elektroničke medije na svojoj 172. sjednici održanoj dana 27. veljače
2008. godine donijelo je Odluku o raspisivanju Javnog natječaja broj 03/08 za
davanje koncesija za obavljanje djelatnosti radija i/ili televizije. Javni
natječaj objavljen je u »Narodnim novinama« broj 26/08 od 29. veljače 2008.
godine i u propisanom roku na javni natječaj za davanje koncesija ponudu je
dostavio ponuditelj Radio Hrvatsko zagorje – Krapina d.o.o.
Vijeće je razmatranjem, usporedbom i ocjenom zaprimljenih ponuda utvrdilo da
ponuditelj ispunjava sve uvjete propisane Javnim natječajem. Tajnim glasovanjem
odlučeno je da se koncesija za obavljanje djelatnosti radija na širem području
Grada Krapine da trgovačkom društvu Radio Hrvatsko zagorje – Krapina d.o.o.
Slijedom navedenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može
pokrenuti upravni spor pred Upravnim sudom Republike Hrvatske u roku od 30 dana
od dana primitka odluke. Tužba se predaje ili šalje neposredno sudu Republike
Hrvatske u Zagrebu, a može se podnijeti i na zapisnik kod redovnog suda
nadležnog za obavljanje pravne pomoći.

Klasa: 612-12/08-02/0022
Urbroj: 567-01/08-01
Zagreb, 30. travnja 2008.

Predsjednik Vijeća
**mr. sc. Denis Peričić**, v. r.

Odluka, NN 54/2008-1904
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)